<classify> SERIKALI wilayani Igunga mkoani Tabora imewataka walimu wakuu na maofi sa elimu kata ambao shule zao zimekuwa zikifanya vibaya kila mwaka kujitathmini kama wanatosha katika nafasi zao.Agizo hilo limetolewa juzi na Katibu Tawala wa wilaya hiyo, Godslove Kawiche kwa niaba ya Mkuu wa Wilaya, John Mwaipopo katika kikao cha Baraza la Madiwani wa Halmashauri ya Wilaya hiyo.Alisema wilaya hiyo licha ya kushika nafasi ya 10 kitaifa na nafasi ya kwanza kimkoa kwa miaka miwili mfululizo katika matokeo ya elimu ya sekondari, haijafanya vizuri katika matokeo ya shule za msingi.Alisema licha ya kuongezeka kiwango cha ufaulu kwa watoto waliomaliza darasa la saba kutoka asilimia 60.79 ya mwaka jana hadi asilimia 64.22 mwaka huu, bado wilaya imeendelea kushika mkia kimkoa.Kawiche alisema sababu za wilaya hiyo kushika mkia miaka miwili mfululizo zinajulikana na Mkuu wa Wilaya alishatoa maelekezo lakini baadhi ya wakuu wa shule na maofisa elimu kata hawatekelezi wajibu.Alisisitiza kuwa walimu wakuu wa shule zote zilizoshika mkia, waratibu elimu na wataalamu wa idara ya elimu msingi wanapaswa kujithathmini kama wanatosha katika nafasi zao kabla ya kuchukuliwa hatua.Alieleza sababu ya shule za msingi wilayani humo kuendelea kufanya vibaya ni usimamizi mbovu wa utoaji elimu ngazi ya shule na kata na kuongeza maofisa elimu kata hawafuatilii maendeleo ya shule zao.Kawiche alisema wataalamu wa udhibiti ubora wa elimu wilayani humo wamefuatilia na kubaini baadhi ya walimu wakuu na waratibu elimu kata uwezo wao wa kusimamia taaluma katika shule zao ni mdogo.Mwenyekiti wa Halmashauri ya Wilaya hiyo, Peter Onesmo alisisitiza umuhimu wa watoto wote kupewa chakula cha mchana shuleni ili wasihangaike kurudi nyumbani bali watulie na kujisomea hadi jioni.Alisema uzoefu unaonesha shule zilizofanya vizuri katika mitihani yao kitaifa, suala la chakula shuleni limepewa kipaumbele kikubwa sambamba na kuwa na mashamba yao.Mkurugenzi Mtendaji wa Halmashauri ya Wilaya hiyo, Revocatus Kuuli alisema wamelipa kipaumbele suala la elimu na hivi karibuni walipata tuzo ya ufaulu mzuri wa mitihani ya kidato cha sita na kuongeza kuwa hatua stahiki zitaendelea kuchukuliwa kwa yeyote anayeshindwa kutekeleza wajibu wake.  <topic>: KITAIFA 